**Emma Salokoski** (s. 28. lokakuuta 1976 Helsinki) on suomalainen laulaja. Hän laulaa Emma Salokoski Ensemblessa (jatkoa Emma Salokoski Trio -kokoonpanolle) ja Quintessencessä sekä on aktiivinen jäsenen funkyhtye Q-Continuumissa. Hän myös säveltää ja sanoittaa itse kappaleita, esimerkiksi *Kiellettyjä asioita* -albumin kappaleista kaikki olivat Salokosken sanoittamia ja suurin osa hänen säveltämiään.

Nuoruus ja ensimmäiset yhtyeet
------------------------------

Salokoski syntyi Helsingissä vuonna 1976. Hänen äitinsä on antropologi Märta Salokoski, joka on tutkinut Namibian ovambojen kulttuuria muun muassa Emil Liljebladin kokoelman pohjalta. Märta Salokoski on suomenruotsalainen ja Emma Salokoski puhuu äidinkielenään ruotsia. Hänellä on kaksi veljeä. Salokosken ollessa kolmevuotias hänen perheensä muutti Moskovaan, jossa hänen isänsä työskenteli pankissa. Perhe muutti takaisin Suomeen kolme vuotta myöhemmin. Salokoski kävi ruotsinkielistä koulua yhdeksänteen luokkaan asti, jolloin hän siirtyi suomenkieliselle musiikkiluokalle.

Salokoski aloitti musiikin harrastamisen 11-vuotiaana viulunsoitolla, mutta siirtyi nopeasti alttoviuluun. Opiskellessaan Sibelius-lukiossa 18-vuotiaana hän kuitenkin alkoi keskittyä laulamiseen. Ensimmäinen yhtye, jossa hän lauloi, oli hänen pikkuveljensä progeyhtye. Pidettyään lukion jälkeen välivuoden Salokoski muutti Tukholmaan opiskelemaan musiikkiteatteria esittävän taiteen korkeakoulu Kulturamaan. Sieltä hän valmistui vuonna 1998 ja oli vuoden töissä Tampereen Teatterissa musikaalissa *Rent* ja Helsingin Kaupunginteatterissa musikaalissa *Les Misérables*. Tämän jälkeen hän siirtyi opiskelemaan Helsingin Pop & Jazz Konservatorioon, jonne hän oli pyrkinyt kolme kertaa. Vuonna 2001 hän vaihtoi Sibelius-Akatemiaan jazzmusiikin osastolle. Nämä kaksi linjaa Salokoski on jättänyt kesken.

Vuonna 2006 Salokoski kiinnostui Complete vocal technique -laulutekniikasta. Hän kävi muutamalla laulutunnilla Tanskassa ja osallistui myöhemmin Suomessa järjestetylle vuoden mittaiselle kurssille. Hän valmistui laulutekniikan opettajaksi Kööpenhaminassa vuoden 2009 lopulla.

Salokoski on ollut Quintessencen jäsen sen perustamisesta, vuodesta 1999, lähtien. Vuonna 2001 julkaistiin yhtyeen ensimmäinen EP-levy *White Light*, ja seuraavana vuonna Texicalli Records julkaisi yhtyeen debyyttialbumin *Talk Less Listen More*. Yhtyeen toinen albumi *5 am* julkaistiin vuonna 2004.

Emma Salokoski Ensemble
-----------------------

Salokoski esiintyi ensimmäisen kerran sooloartistina keväällä 2000. Syksyllä 2003 Emma Salokoski Trio, johon kuuluivat hänen lisäkseen kitaristi Mikko Kosonen sekä Stratovariuksen basistina paremmin tunnettu Lauri Porra, julkaisi EP:n *Puutarhassa*. EP oli Suomen virallisella singlelistalla seitsemän viikkoa, ja kävi parhaimmillaan sijalla 12. Levy sisälsi kaksi suomenkielistä kappaletta sekä kaksi brasilialaista bossa nova -klassikkoa.

Emma Salokoski Ilosaarirockissa 2007.
Myöhemmin yhtyeeseen liittyi vielä kosketinsoittaja Tuomo Prättälä, joka oli vieraillut jo trion EP:llä, sekä lyömäsoittaja ja rumpali Marko Timonen. Tällöin yhtye vaihtoi nimensä Emma Salokoski Triosta Emma Salokoski Ensembleksi. Joulukuussa 2005 kvintetti julkaisi albumin *Kaksi mannerta*, joka sai nimensä Aulikki Oksasen runoon sävelletyltä levyn nimikappaleelta. Albumi oli Salokosken ensimmäinen kokonaan suomenkielinen julkaisu. Hän on sanoittanut muun muassa levyn kappaleet "Mina Maneira", "Näkymätön" (suom. sanat) ja "Ilmaa", sekä säveltänyt ja sanoittanut kappaleen "Sua jos aattelen". Albumi nousi Suomen albumilistan neljänneksi, ja levyltä julkaistu single "Miksi sä meet" Radio Suomen soittolistalla toiseksi. Albumi ylitti Suomessa kultalevyyn vaadittavan 15 000 myydyn levyn rajan tammikuussa 2008.

Emma Salokoski Ensemblen toinen albumi *Veden alla* julkaistiin 27. elokuuta 2008. Albumilla on yhtyeen oman tuotannon lisäksi kappaleita J. Karjalaiselta, Dave Lindholmilta ja Tuomari Nurmiolta. Albumilla yhtyeen musiikkityyli on ensimmäisten julkaisujen bossa nova -rytmien sijaan saanut vaikutteita jazz- ja folkmusiikista. Albumi äänitettiin marras- ja joulukuun aikana Finnvox-studiossa Helsingissä. Albumi meni julkaisuviikollaan Suomen virallisen listan toiselle sijalle ja pysyi toisena kolme viikkoa. Albumilta julkaistu single "Rakkaus polttaa" oli kesäkuussa Radio Helsingin soittolistan kärjessä sekä Radio Suomessa toisena. Levyn julkaisun jälkeen yhtye aloitti kymmenen konserttia käsittäneen kiertueen 11. syyskuuta Järvenpäästä, ja kiertue päättyi 1. lokakuuta Helsinkiin, Tavastialle.

Muuta
-----

Salokoski on tehnyt useita vierailuja eri artistien levyillä (Don Johnson Big Band, Husky Rescue, Tuomo, Sami Saari) sekä esiintynyt monien kuuluisien suomalaisten jazzmuusikoiden ja -yhtyeiden kanssa (esimerkiksi Jukka Perko, Severi Pyysalo ja Sakari Kukko). Salokoski ja Ilmiliekki Quartet aikovat julkaista ruotsalaisia lauluja sisältävän albumin, ja maaliskuussa 2009 äänitettiin Salokosken ja Maria Ylipään albumi, jonka kappaleet on sävelletty suomalaisiin runoihin. Salokoski on lisäksi tehnyt jonkin verran kappaleita myös muille artisteille kuten V-Chipsille ja Husky Rescuelle. Emma Salokoski johtaa myös omaa kuoroa Emma Salokoski Voices, joka on esittänyt kaksi musiikkiteatterinäytelmää, *Plastic Bride* ja *Body Positive!*

Salokoski näytteli Liisa-tarjoilijaa ensi-iltansa vuonna 2004 saaneessa *Keisarikunta*-elokuvassa. Vuoden 2006 Emma-gaalassa Salokoski palkittiin vuoden naissolistina. Hän oli mukana *Kuorosota*-tv-ohjelman kolmannella tuotantokaudella 2010–2011.

Salokosken isä on suomalaisen laulajan Pekka Strengin serkku.

Valikoitu diskografia
---------------------

|  |  |
| --- | --- |
| Emma Salokoski Trio
* *Puutarhassa*  (2003, EP, Texicalli Records)

Emma Salokoski Ensemble
* *Kaksi mannerta*  (2005, Texicalli)
* *Veden alla*  (2008, Texicalli)
* *Parhaat*  (2012, kokoelma, Texicalli))
* *Valoa pimeään*  (2012, Warner Music Finland)

Soolotuotanto
* "Valoa yllä" (2015, single)
* "Kiellettyjä asioita" (2015, single)
* *Kiellettyjä asioita*  (2015, Warner Music)
* "Liian auki" (2021, single)

 | Quintessence
* *White Light*  (Dorado, 2001), EP
* *Talk Less Listen More*  (Texicalli Records, 2002)
* *5 am*  (2004, Jupiter)

Q-Continuum
* *Organ Kane's Quintessential Grooves*  (2004, Jupiter)
* *Q-Continuum Presents: The Marienhof*  (2006, Jupiter)

Ilmiliekki Quartet
* *Vi sålde våra hemman*  (2009, Suomen Musiikki)
* *Ligger du fortfarande i sängen!*  (2018, Svart Records)
* *Joulu, joulu, jul*  (18.11.2022, We Jazz Records)

Muut
* *Omani uni*  (2010, Texicalli, yhdessä Maria Ylipään kanssa)
* *Rytmihyrrä – Eläinlauluja lapsille / Rytmyra – Djursånger för barn*  (2011, EMI, yhdessä UMO:n kanssa)
* *Viileässä virrassa*  (24.3.2023, Music Box Helsinki, yhdessä Jarmo Saaren kanssa)

 |

Lähteet
-------

1. 1 2 3 4 5  Kirsikka Otsamo: Emma Salokoski: Syntynyt lähtemään  19.9.2008. Kustannus Oy Aamulehti.  Arkistoitu 24.9.2008. Viitattu 1.12.2008.
2. ↑  Inka Nousiainen: Emma Salokoski piirsi rajat uudestaan.  *Selvis*, 2015, nro 3, s. .
3. ↑  Petri Silas: Muusikko pelastaa maailman *Soundi*.  5.12.2008. Viitattu 29.10.2017.
4. ↑  Märta Salokoski: *How Kings Are Made – How Kingship Changes. A study of rituals and ritual change in pre-colonial and colonial Owamboland, Namibia*, s. 7. Helsinki: University of Helsinki, 2006. ISBN 952-10-2973-0. Teoksen verkkoversio (viitattu 29.10.2017).  (Arkistoitu – Internet Archive)
5. 1 2 3 4  Pekka Raittinen: Emma Salokoski puhuu muusikon arjesta: "Tämä ei ole mielenrauhan ala".  *Muusikko*, 2003, nro 11. Artikkelin verkkoversio. Viitattu 1.12.2008.
6. 1 2  Ilona Haahtela: "Olen aina osannut unelmoida suuresti" A-lehdet. Viitattu 1.12.2008. [vanhentunut linkki]
7. 1 2 3 4 5 6 7 8 9 10  Emman biografia Texicalli Records. Viitattu 1.12.2008.
8. 1 2  Emma's biography Texicalli Records. Viitattu 1.12.2008. (englanniksi)
9. 1 2  ESS-Markus Luukkonen: Emma Salokoski löysi sisäisen äänensä  11.8.2008. Esa Verkkomedia. Viitattu 1.12.2008.
10. ↑  Maija Kangasluoma: Emma Salokosken eväät hyvään oloon  10.5.2012 (alun perin julkaistu lehdessä 2010). Me Naiset. Viitattu 2.9.2013.
11. ↑  Markus Partanen: Emma Salokoski ja Quintessence.  *Rytmi*, 2001, nro 7.  Pop media oy. Artikkelin verkkoversio (Archive.org). Viitattu 1.12.2008.
12. 1 2 3  Emma Salokoski Ensemble Texicalli Records. Viitattu 1.12.2008.
13. ↑  Emma Salokoski Trio: Puutarhassa Musiikkituottajat ry.
14. ↑  Aapo Siippainen: Emma Salokoski: Puutarhassa ep  4.12.2003. Findance.com. Viitattu 1.12.2008.
15. ↑  Emma Salokoski Ensemble: Kaksi mannerta Texicalli Records. Viitattu 1.12.2008.
16. 1 2 3  Uutiset  15.7.2008. Texicalli Records. Viitattu 1.12.2008.
17. ↑  Emma Salokoski Ensemble: Veden alla  23.9.2008. Etelä-Savon Sanomat. Viitattu 1.12.2008.
18. ↑  Otto Talvio: Emma Salokoski: Veden alla  22.8.2008. Helsingin Sanomat. Viitattu 1.12.2008.
19. ↑  Kira Autiosuo: Emma Salokoski: Veden alla.  *Rumba*, 2008, nro 16.  Pop Media. Artikkelin verkkoversio. Viitattu 1.12.2008.
20. ↑  Emma Salokoski Ensemble: Veden alla Musiikkituottajat ry.
21. ↑  Emma Salokoski Ensemble julkaisee levyn ja lähtee kiertueelle  14.8.2008. Helsingin Sanomat.  Arkistoitu 1.9.2008. Viitattu 1.12.2008.
22. 1 2  Diskografia Texicalli Records. Viitattu 1.12.2008.
23. ↑  Sami Saarelta neljäs albumi  28.4.2005. Helsingin Sanomat. Viitattu 1.12.2008.
24. ↑  Tuomas Kärkkäinen: Emma Salokoski ei yritä miellyttää kaikkia  7.9.2008. Vertigo. Viitattu 1.12.2008. [vanhentunut linkki]
25. ↑  Emma Salokoski lauluntekijänä *Fono.fi*. Viitattu 22.11.2015.
26. ↑  Emma-voittajat 2006  26.7.2008. Suomen Ääni- ja kuvatallennetuottajat ÄKT.  Arkistoitu 25.8.2007. Viitattu 1.12.2008.
27. ↑  Emma Salokoski: Liian auki Emma Salokoski. Viitattu 16.5.2021.
28. ↑  Joulu, joulu, jul by Emma Salokoski & Ilmiliekki Quartet We Jazz Records, viitattu 1.10.2022
29. ↑  Saari, Jarmo / Salokoski, Emma : Viileässä virrassaLevykauppa Äx, viitattu 1.2.2023

Aiheesta muualla
----------------

* Kuvia tai muita tiedostoja aiheesta **Emma Salokoski** Wikimedia Commonsissa

* Emma Salokosken viralliset kotisivut
* Emma Salokoski Meteli.netissä
* Emma Salokoski Myspacessa (englanniksi)
* Emma Salokoski Ensemble Myspacessa (englanniksi)
* Emma Salokoski lauluntekijänä - Fono.fi


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |

 |